Συντεταγμένες: 39°2′S 67°35′W﻿ / ﻿39.033°S 67.583°W﻿ / -39.033; -67.583

Το **Χενεράλ Ρόκα** (ισπανικά: *General Roca*‎) είναι πόλη στα βορειοανατολικά της επαρχίας Ρίο Νέγρο της Αργεντινής, στη βόρεια Παταγονία. Ιδρύθηκε την 1η Σεπτεμβρίου 1879 από τον συνταγματάρχη Λορένσο Βίντερ, κατόπιν διαταγής του υπουργού Πολέμου Χούλιο Α. Ρόκα, κατά τη διάρκεια της Κατάκτησης της Ερήμου. Ο τόπος του πρώτου οικισμού ήταν γνωστός από τους ιθαγενείς Μαπούτσε ως Φίσκε Μενούκο, που σημαίνει «βαθύ νερό». Καταστράφηκε το 1899 από μια πλημμύρα του Ρίο Νέγρο και χρειάστηκε να ξαναχτιστεί 5 χιλιόμετρα βορειοδυτικά σε υψηλότερα εδάφη.

Ο πληθυσμός της είναι 81.534 κάτοικοι (σύμφωνα με την απογραφή του 2010), γεγονός που την καθιστά τη δεύτερη πιο πυκνοκατοικημένη πόλη της επαρχίας μετά το Μπαριλότσε και τη δεύτερη πιο σημαντική στην περιοχή Άλτο Βάγιε μετά το Νεουκέν. Η κύρια δραστηριότητα γύρω από την πόλη είναι η εντατική γεωργία υπό άρδευση, η οποία κατέστησε δυνατή την έντονη αγροτοβιομηχανική δραστηριότητα. Οι κύριες καλλιέργειες είναι τα αχλάδια και τα μήλα. Η πόλη φιλοξενεί το ετήσιο Εθνικό Φεστιβάλ Μήλου, το οποίο πραγματοποιείται στις αρχές Φεβρουαρίου.

Η πόλη απέχει 1.200 χιλιόμετρα από το Μπουένος Άιρες, 505 χιλιόμετρα από την Μπαΐα Μπλάνκα, 513 χιλιόμετρα από τη Βιέδμα και 400 χιλιόμετρα από το λιμάνι του Σαν Αντόνιο Οέστε. Η πόλη συνδέεται ανατολικά με την Εθνική Οδό 22 της Αργεντινής, ενώ διασχίζεται επίσης από τις επαρχιακές οδούς 6 και 65, οι οποίες τη συνδέουν με άλλες πόλεις της Άλτο Βάγιε, με το νότιο τμήμα της επαρχίας και με την επαρχία Λα Πάμπα. Μέσα από το κέντρο της πόλης διέρχεται η σιδηροδρομική γραμμή που συνδέει τη Σαπάλα με την Μπαΐα Μπλάνκα και το Μπουένος Άιρες. Το αεροδρόμιο της περιοχής (IATA: **GNR**, ICAO: **SAHR**) συνδέει την πόλη με άλλα σημεία της χώρας, κυρίως με το Μπουένος Άιρες και τη Μεντόσα.

Κλίμα
-----

Το Χενεράλ Ρόκα έχει ημίξηρο κλίμα με θερμά έως καυτά καλοκαίρια, σε συνδυασμό με δροσερούς χειμώνες. Οι βροχοπτώσεις είναι λιγοστές καθ' όλη τη διάρκεια του έτους, με αποτέλεσμα το κλίμα να επηρεάζεται σχετικά από την ξηρασία, καθώς βρίσκεται στη σκιά των Άνδεων.

| Κλιματικά δεδομένα Χενεράλ Ρόκα, Ρίο Νέγρο (1997–2011) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 40.7 | 37.9 | 36.7 | 30.9 | 30.4 | 24.3 | 23.8 | 28.2 | 28.1 | 32.9 | 36.2 | 38.2 | 40,7 |
| Μέση Μέγιστη °C (°F) | 31.3 | 31.4 | 26.4 | 22.7 | 17.1 | 13.3 | 12.7 | 15.1 | 19.5 | 22.3 | 27.2 | 29.4 | 22,4 |
| Μέση Μηνιαία °C (°F) | 22.9 | 22.7 | 17.6 | 12.9 | 8.5 | 7.2 | 5.4 | 7.7 | 11.3 | 14.6 | 18.9 | 21.2 | 14,2 |
| Μέση Ελάχιστη °C (°F) | 14.3 | 15.1 | 9.3 | 4.8 | 1.4 | 1.9 | 0.6 | 1.6 | 3.0 | 6.8 | 10.4 | 13.1 | 6,8 |
| Χαμηλότερη Ελάχιστη °C (°F) | 5.5 | 3.8 | 0.7 | −4.4 | −9.7 | −9.3 | −9 | −8.9 | −5.9 | −2.4 | −1.1 | 4.6 | −9,7 |
| Υετός mm (ίντσες) | 20,1 | 14,7 | 21,3 | 19 | 18,5 | 23 | 17,4 | 11,1 | 25,5 | 22,3 | 12,1 | 14,2 | 206,1 |
| *Πηγή: Departamento Provincial de Aguas* |

Παραπομπές
----------

1. 1 2  «Historical Tourism : Municipio General Roca». *generalroca.gov.ar* (στα Αγγλικά). Ανακτήθηκε στις 5 Ιανουαρίου 2023.
2. ↑  «General Roca (General Roca, Río Negro, Argentina) - Population Statistics, Charts, Map, Location, Weather and Web Information». *citypopulation.de*. Ανακτήθηκε στις 5 Ιανουαρίου 2023.
3. ↑  «FIESTA NACIONAL DE LA MANZANA». *fiestasnacionales.org*. Ανακτήθηκε στις 6 Ιανουαρίου 2023.
4. ↑  «Dr. Arturo H. Illia Airport | SKYbrary Aviation Safety». *skybrary.aero*. Ανακτήθηκε στις 5 Ιανουαρίου 2023.
5. ↑  «Resumen Meteorológico 1997–2011 Estación Gral. Roca» (PDF) (στα Ισπανικά). Departamento Provincial de Aguas. Αρχειοθετήθηκε από το πρωτότυπο (PDF) στις 4 Μαρτίου 2016. Ανακτήθηκε στις 5 Ιανουαρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Χενεράλ Ρόκα (Ρίο Νέγρο)** |

* Επίσημος ιστότοπος

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 172579735
* LCCN: n83129085

 |

 |